KOMMISSIONENS FORORDNING (EF) Nr. 1404/97 af 22. juli 1997 om ændring af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn (1), senest ændret ved Kommissionens forordning (EF) nr. 923/96 (2), særlig artikel 9, stk. 2, og artikel 23, og til de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

Anvendelse af edb-teknik på administrationens forskellige områder erstatter gradvis manuel registrering af data; det er ønskeligt ligeledes at kunne anvende edb og elektroniske hjælpemidler ved udstedelse og anvendelse af licenser;

i artikel 13 i Kommissionens forordning (EØF) nr. 3719/88 (3), senest ændret ved forordning (EF) nr. 495/97 (4), fastsættes det, at ansøgningerne om licens indgives skriftligt eller ved skriftlig telekommunikation; som følge af administrationernes stigende anvendelse af edb bør der gives mulighed for, at en ansøgning om licens også kan indgives ad elektronisk vej;

licenserne udstedes i form af en særlig blanket, jf. artikel 16 i forordning (EØF) nr. 3719/88; anvendelse af edb-teknik muliggør en elektronisk udstedelse af licenserne, hvis der er etableret forbindelse mellem det licensudstedende organ og toldstederne;

medlemsstaternes anvendelse af edb-teknik må ikke rejse tvivl om licensens EF-karakter, navnlig princippet om, at licensen er gyldig og kan anvendes i hele Fællesskabet;

edb-procedurerne skal være pålidelige og opfylde sikkerhedskriterier, som sikrer, at systemet fungerer tilfredsstillende; disse kriterier omfatter navnlig foranstaltninger til kontrol af kilden, sikring af dataene mod uautoriseret adgang, tab, ændring og destruktion samt mulighed for efterfølgende kontrol; for at sikre en korrekt forvaltning af licensordningen bør de af medlemsstaterne indførte edb-procedurer være indbyrdes kompatible, og Kommissionen bør godkende dem med regelmæssige mellemrum; konstateringen af procedurens pålidelighed og sikkerhed kan fornys årligt, når omstændighederne nødvendiggør det;

de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EØF) nr. 3719/88 foretages følgende ændringer:

1) Artikel 13 affattes således:

»Artikel 13

1. Ansøgninger om licens skal for at blive accepteret sendes eller indleveres til det kompetente organ udfærdiget på trykte blanketter og/eller i anden form i overensstemmelse med bestemmelserne i artikel 16.

Det kompetente organ kan dog acceptere en skriftlig telekommunikation eller en elektronisk meddelelse som gyldig ansøgning, når alle de angivelser, som skulle findes på blanketten, hvis denne var blevet anvendt, er indeholdt i telekommunikationen eller meddelelsen. I forbindelse med en sådan skriftlig telekommunikation eller elektronisk meddelelse kan medlemsstaterne kræve, at der til det kompetente organ efterfølgende sendes eller direkte indleveres en ansøgning udfærdiget på en trykt blanket eller i anden form i overensstemmelse med artikel 16, idet datoen for det kompetente organs modtagelse af den skriftlige telekommunikation eller den elektroniske meddelelse i så fald regnes som ansøgningens indleveringsdag. Dette krav har ingen indvirkning på gyldigheden af den ved skriftlig telekommunikation eller elektronisk meddelelse fremsendte ansøgning.

2. Tilbagekaldelse af en ansøgning om licens kan kun ske pr. brev eller ved skriftlig telekommunikation eller elektronisk meddelelse, der undtagen i tilfælde af force majeure er modtaget af det kompetente organ senest kl. 13.00 på ansøgningens indleveringsdag.«

2) Som artikel 16a indsættes:

»Artikel 16a

1. Uanset bestemmelserne i artikel 16 kan licenserne udstedes under anvendelse af edb-systemer og efter regler, der vedtages af de kompetente myndigheder og forhåndsgodkendes af Kommissionen. Disse licenser benævnes i det følgende »elektroniske licenser«.

Den elektroniske licens skal med hensyn til indhold være identisk med licensen på papir.

Kommissionens godkendelse af et system til udstedelse af elektroniske licenser berører ikke medlemsstatens ansvar, hvad angår dens forpligtelse til at sikre en tilfredsstillende forvaltning og kontrol af de således udstedte og anvendte licenser.

2. Licenserne skal dog udstedes på papir, hvis de eller partiallicenser heraf skal anvendes i en medlemsstat, som ikke er tilsluttet edb-systemet for licensudstedelse. Udstedelsen af licensen på papir sker straks og uden ekstra omkostninger på anmodning af licensens indehaver eller modtager.

Licensen udstedes i form af den i artikel 16 omhandlede blanket og forsynes med de fastsatte påtegninger og afskrivninger, hvis der er sket en delvis anvendelse af den elektroniske licens. I et sådant tilfælde, er kun en enkelt licens, nemlig den, der er udstedt på papir, gyldig.«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 21.

(2) EFT nr. L 126 af 24. 5. 1996, s. 37.

(3) EFT nr. L 331 af 2. 12. 1988, s. 1.

(4) EFT nr. L 77 af 19. 3. 1997, s. 12.